Σιδηροδρομική γραμμή Νέας Καρβάλης - Τοξοτών

Η Σιδηροδρομική γραμμή Νέας Καρβάλης - Τοξοτών αποτελεί τμήμα ενός νέου εμπορικού σιδηροδρομικού άξονα στην Ανατολική Μακεδονία και Θράκη, ο οποίος αποσκοπεί στη βελτίωση της διασύνδεσης του λιμένα της Καβάλας με την υφιστάμενη σιδηροδρομική γραμμή Αλεξανδρούπολης - Θεσσαλονίκης. Το έργο εντάσσεται στο πλαίσιο της εθνικής πολιτικής μεταφορών για την αναβάθμιση των εμπορευματικών υποδομών και του γεωστρατηγικού ρόλου της Ελλάδας ως κόμβου συνδυασμένων μεταφορών, όπου και η οποία προβλέπεται να αποτελέσει τμήμα της νέας σιδηροδρομικής χάραξης η οποία θα ενώνει την Θεσσαλονίκη με την Αλεξανδρούπολη μέσω του λεκανοπεδίου της Βόλβης. 

Η σιδηροδρομική γραμμή προβλέπεται να είναι συνολικού μήκους περίπου 37 χλμ, θα είναι μονή γραμμή κανονικού εύρους και θα διαθέτει πλήρως ηλεκτροδοτούμενη υποδομή με σύστημα σηματοδότησης και τηλεδιοίκησης, εναρμονισμένο με τα ευρωπαϊκά πρότυπα ERTMS.

 Ιστορικό 

 Πρώτες Μελέτες και Σχεδιασμός Χάραξης 
Η ιδέα για τη σιδηροδρομική σύνδεση του Λιμένα Καβάλας με το εθνικό σιδηροδρομικό δίκτυο ήρθε στο προσκήνιο μετά το 2016, ως μέρος της γενικότερης προσπάθειας ενίσχυσης των συνδυασμένων μεταφορών και της αξιοποίησης του ήδη μεγάλου δυναμικού της εμπορευματικής δραστηριότητας της περιοχής.

Στο πλαίσιο αυτό, οι πρώτες μελέτες σκοπιμότητας που εκπονήθηκαν από το Υπουργείο Υποδομών και τη ΓΑΙΑΟΣΕ την περίδο 2017–2019 κατέληξαν σε δύο εναλλακτικές διαδρομές οι οποίες αφορούσαν τόσο την δημιουργία νέου διαδρόμου μέσω της Δράμας και του Παρανεστίου, όσο και την πεδινή προσέγγιση του λιμανιού μέσω της Χρυσούπολης και τον Τοξοτών.

 Εξασφάλιση χρηματοδότησης 
Η νέα αυτή γραμμή εντάχθηκε το 2020 στην εθνική στρατηγική μεταφορών ως έργο εθνικής σημασίας, ενώ ταυτόχρονα, αποτέλεσε μέρος του λεγόμενου Σιδηροδρομικού Egnatia Corridor, μαζί με έργα όπως του εκσυγχρονισμού της γραμμής Αλεξανδρούπολη – Ορμένιου και της σιδηροδρομική σύνδεση της Θεσσαλονίκης με την Αλεξανδρούπολη ως εναλλακτικός άξονας της υφιστάμενης Εγνατίας Οδού για εμπορευματικές μεταφορές. Παράλληλα, το 2021 η ΕΡΓΟΣΕ ολοκλήρωσε στοχευμένες τεχνικές προμελέτες και χάραξης, με την επιλεγείσα διαδρομή να ακολουθεί πεδινή όδευση μέσω της Χρυσούπολης και να κατευθύνεται προς τον υφιστάμενο σταθμό Τοξοτών, η οποία θα είναι μονή γραμμή κανονικού εύρους, θα έχει εγκατεστημένη ηλεκτροκίνηση και σηματοδότηση με ERTMS.

Την επόμενη χρονιά, το έργο εντάχθηκε στο Ταμείο Ανάκαμψης και Ανθεκτικότητας, εξασφαλίζοντας την ευρωπαϊκή συγχρηματοδότηση για το πρώτο σκέλος της μελέτης και της κατασκευής, ενώ εντός του 2023 δημοσιεύθηκε διεθνής διαγωνισμός ΣΔΙΤ (Σύμπραξη Δημοσίου & Ιδιωτικού Τομέα) με συνολικό προϋπολογισμό άνω των 300 εκατομμυρίων ευρώ. Στο σημείο αυτό, η πρόβλεψη του διαγωνισμού περιελάμβανε οριστικές μελέτες, κατασκευή και εξοπλισμό της γραμμής, καθώς και μακροχρόνια συντήρηση του άξονα για ένα διάστημα 25 ετών από τον ανάδοχο.

 Έναρξη Πρόδρομων Εργασιών 
Το 2024 ανακοινώθηκε το προεπιλεγέν σχήμα αναδόχου, ενώ μέσα στους πρώτους μήνες του 2025 ξεκίνησαν ορισμένες γεωτεχνικές έρευνες, τμηματικές τοπογραφικές αποτυπώσεις και περιβαλλοντικές μελέτες για τις επιπτώσεις του έργου. Παράλληλα, στις αρχές της χρονιάς, η εταιρεία του Βιοτεχνικού Πάρκου Καβάλας (ΒΙΟΠΑ) κατέθεσε προσφυγή στο Συμβούλιο της Επικρατείας (ΣτΕ), ζητώντας τη μετατόπιση της προβλεπόμενης χάραξης, επικαλούμενη επιπτώσεις στις ιδιοκτησίες και στη βιωσιμότητα του πάρκου. Μέχρι σήμερα, η υπόθεση παραμένει σε εκκρεμότητα, δημιουργώντας αβεβαιότητα ως προς την εξέλιξη και το χρονοδιάγραμμα υλοποίησης της γραμμής.

 Δίκτυο γραμμής 
Η σιδηροδρομική γραμμή Νέας Καρβάλης - Τοξοτών θα έχει ως αφετηρία τον νέο Εμπορευματικό Σιδηροδρομικό Σταθμό Νέας Καρβάλης, σε άμεση σύνδεση με το λιμάνι «Φίλιππος Β'» και θα ακολουθεί βόρεια πορεία διαμέσου της πεδινής περιοχής του Νομού Καβάλας και Ξάνθης, έως την ένωση με την υφιστάμενη γραμμή Θεσσαλονίκης - Αλεξανδρούπολης στον Σιδηροδρομικό Σταθμό Τοξοτών. Κατά μήκος της γραμμής θα κατασκευαστούν σιδηροδρομικοί σταθμοί στη Νέα Καρβάλη και στην Πέρνη-Γραβούνα, οι οποίοι θα συνοδευτούν από διάφορα τεχνικά έργα όπως γέφυρες, ανισόπεδες διαβάσεις και σύγχρονοι κόμβοι για την αποφυγή διασταυρώσεων με το οδικό δίκτυο.

 Παραπομπές 
Κατηγορία:Σιδηροδρομικές γραμμές κανονικού εύρους στην Ελλάδα
Κατηγορία:Σιδηροδρομικές γραμμές στην Ανατολική Μακεδονία και Θράκη